### Beslutninger:

Tilbagesendes Magistratsafdelingen for Teknik og Miljø med bemærkning, at byrådet i sit møde den 28. september 2022 har vedtaget Magistratens foranstående indstilling af 19. september 2022.

###

BESLUTNINGSFORSLAG FRA LISTE TRIVSEL, VELFÆRD OG REEL BORGERINDDRAGELSE

I "Anbefalinger fra Handletanken for Lokalt Demokrati" skriver de blandt andet: Det foreslås på den baggrund, at der i det videre arbejde med anbefaling 5 ses på, hvad der kan gøres for, at borgerne i højere grad oplever, at det nytter at deltage i borgerinddragelsesprocesser, herunder om der kan arbejdes med tidligere inddragelse og mere åbenhed.

Baseret på samtaler med borgere som aktivt har søgt foretræde og forsøgt at blive hørt, samt gennemlæsning af høringssvarene til "Anbefalinger fra Handletanken for Lokalt Demokrati", og i forlængelse af at nærmest alle partier på vælgermøder fortæller om at de vil mere borgerinddragelse vil vi derfor foreslå at følgende otte punkter implementeres i [adresse].

Disse tiltag vil både have en stor positiv effekt på generel borgerinddragelse samt på accepten af den store byudvikling som er i gang i [adresse]

1. Forbedre foretræde

Kommunen skal stille et tilbud til rådighed for de borgere, som måtte ønske foretræde for et udvalg, hvor borgerne klædes på til et foretræde, således flere borgere får mod på at træde frem foran politikerne. Desuden tillades virtuelt foretræde, for at handicappede eller udsatte borgere også tør stille sig frem.

2. Del viden

Når kommunen klæder politikerne på med dybere indsigt i et felt, såsom byrådsorienteringer, så skal dette efterfølgende lægges ud så alle borgere i kommunen kan se det, og dermed være bedre klædt på til et eventuelt høringssvar eller foretræde.

3. Respekt for borgernes tid

Når der afholdes et borgerinddragelsesmøde, skal aktionspunkterne ovenpå mødet samles sammen i et referat som lægges ud på aarhus.dk, for at borgerne efterfølgende kan følge op på, om der sker noget.

4. Ræk ud proaktivt

I det øjeblik, at en lokalplan eller en anden type ændring, som påvirker et lokalsamfund, går i høring, skal alle i en radius af ca. 500 meter fra det påvirkede område, modtage en besked i e-Boks om at høringsprocessen er i gang samt hvordan de kan gøre deres stemme hørt. Derudover skal det også ud på papirform på det lokale bibliotek, ældrecenter og andre relevante steder.

5. Ligeværdige parter

Når en lokalplan el. helhedsplan lægges op til at skulle ændres eksempelvis pga. et ønske fra en bygherre, skal kommunen med det samme kontakte de lokale interessenter. Dette vil dække over det lokale fællesråd, samt specifikt de boligforeninger, skoler, idrætsforeninger og grundejerforeninger, som ligger indenfor en given radius. Målet er at give dem mulighed for at indgå i en ligeværdig forhandling fra starten om det forslag, som bygherren lægger op til og indgå i en følgegruppe efterfølgende.

6. Byudviklere og ikke byfortættere

I forbindelse med den forhandling skal det vendes, hvordan bygherren kan gøre projektet spiseligt for borgerne i området. Det kan være ved at være med til at etablere bedre vejforhold, støjværn, tilskud til en kommende institution eller idrætsanlæg.

7. Fælles accept af konklusionerne

Når høringsprocessen er overstået og kommunen har opsummeret de mange indkomne høringssvar, skal denne opsummering deles med de interessenter som tidligere var med i processen, og hver af dem skal have et kort afsnit til at konkludere om de er enige med kommunens opsummering inden det bringes for byrådet. Dette vil gøre vores folkevalgte i stand til at vurdere, hvor god en løsning man er kommet frem til fra både kommunen, borgerne og byudviklerens synspunkt.

8. Gør det let at følge med

Når et større byudviklingsprojekt søsættes, skal kommunen tilbyde muligheden for at tilmelde sig en e-mailliste for at kunne følge med i fremdrift og større ændringer.

Med venlig hilsen,

Dorthe Gregersen, Byrådsmedlem i [adresse]

INDSTILLING FRA MAGISTRATSAFDELINGEN FOR TEKNIK OG MILJØ

SVAR PÅ FORSLAG FRA LISTE TRIVSEL; VELFÆRD OG REEL BORGERINDDRAGELSE OM BEDRE BORGERINDRRAGELSE

### Resume

Liste Trivsel, Velfærd og Reel Borgerinddragelse har stillet et beslutningsforslag om bedre borgerinddragelse.

Det foreslås blandt andet, at foretrædeformen for de politiske udvalg forbedres, at videndelingen i forbindelse med inddragelsesprocesser styrkes og gøres bredere, at der skabes et tidligere og mere forpligtende samarbejde mellem borgere, kommune og bygherrer i forbindelse med byudvikling og slutteligt at der stilles flere krav til bygherres bidrag til infrastruktur og offentlige services.

I [adresse] gøres der allerede meget for at inddrage borgerne. Ambitionsniveauet herfor er højt, og med [adresse], der blev vedtaget i foråret 2021, som kommunens nye forståelsesramme, er kursen for mere og bedre samskabelse, samarbejde og inddragelse sat. Med direktørgruppens strategiske udfordringer er blandt andet den demokratiske samtale udvalgt som et særligt tværmagistratsligt fokusområde i de kommende år.

Teknik og Miljø arbejder løbende med udvikling af borgerinddragelse og forventer at præsentere en plan for udvikling af borgerinddragelse ikke alene på plan-området, men for hele Teknik og Miljø, ultimo 2022.

Teknik og Miljø vurderer på den baggrund, at forslaget i sig selv ikke giver anledning til nye tiltag, da forslagets ambition er omfattet af de allerede igangsatte tiltag i Teknik og Miljø og politisk.

### Beslutningspunkter

Det indstilles:

At 1) Byrådet tager til efterretning, at Teknik og Miljø præsenterer en plan for udvikling af borgerinddragelsen i magistratsafdelingen ultimo 2022, som inkluderer beslutningsforslagets ambition.

### Borgmesterens afdelings påtegning

Fremsendes til Magistraten.

Det bemærkes, at indstillingen ikke er fremsendt rettidigt til Borgmesterens Afdeling i forhold til

at kunne nå byrådsbehandling indenfor den fastsatte frist på 3 måneder efter

byrådsbehandlingen af beslutningsforslaget.

Borgmesterens Afdeling har herudover ingen bemærkninger til indstillingen.

### Sagsforløb:

Udvalg: Magistraten

Dato: 19-09-2022

Carl Lund: 7

Fremsendes til [adresse] med bemærkning, at Magistraten i mødet den 19. september 2022 anbefaler, at byrådet tiltræder Magistratsafdelingen for Teknik og Miljøs indstilling af 25. august 2022.

Inger Madsen og Ib Thomsen tog forbehold.